เอสเอ็มอีแบงก์ให้กู้ซับน้ำตาผู้ค้า7.7พันราย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — เอสเอ็มอีแบงก์ คาดปล่อยกู้ช่วยผู้ประกอบการเต็มวงเงิน 5,000 ล้าน ในสัปดาห์หน้า 
นายสุรชัย กำพลานนท์วัฒน์ รองกรรมการผู้จัดการธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือเอสเอ็มอีแบงก์ เปิดเผยว่า ยอดปล่อยสินเชื่อในโครงการเอสเอ็มอีพาวเวอร์เพื่อวันใหม่ เพื่อช่วยเหลือผู้ประกอบการที่ได้รับผลกระทบจากเหตุความไม่สงบทางการเมือง ล่าสุดอนุมัติแล้ว 7,796 ราย คิดเป็นเม็ดเงิน 4,213 ล้านบาท เฉลี่ยยื่นขอสินเชื่อ 6 แสนบาทต่อราย คาดว่าภายในสัปดาห์หน้าจะสามารถปล่อยได้ครบตามเป้าหมายก้อนแรก 5,000 ล้านบาทได้หมด 
ทั้งนี้ หลังจากจะขออนุมัติที่ประชุมคณะกรรมการธนาคารเพื่อพิจารณาปล่อยกู้ต่ออีก 5,000 ล้านบาท รวมเป็น 1 หมื่นล้านบาท ตามมติคณะรัฐมนตรี (ครม.) เมื่อวันที่ 15 มิ.ย. ที่อนุมัติให้ธนาคารขยายวงเงินเพิ่มได้อีก 5,000 ล้านบาท กรณีที่ยังมีผู้ประกอบการต้องการสินเชื่อดอกเบี้ยต่ำเพื่อเสริมสภาพคล่องอยู่
“สัปดาห์หน้าคงปล่อยกู้ได้ครบวงเงินก้อนแรก 5,000 ล้านบาท หลังจากนั้นทางกรรมการผู้จัดการจะต้องทำหนังสือแจ้งให้พนักงานรับทราบว่าธนาคารจะมีวงเงินปล่อยกู้ต่ออีก 5,000 ล้านบาท เพื่อช่วยเหลือผู้ประกอบการที่ได้รับผลกระทบต่อไป เพราะขณะนี้ยังมีผู้ประกอบการอีกกว่า 5,000 ราย ที่รับเอกสารไปแล้วยังไม่มายื่นเรื่องขอสินเชื่อ เบื้องต้นคาดว่าน่าจะมีปัญหาเรื่องสัญญาเช่า” นายสุรชัย กล่าว 
รองกรรมการผู้จัดการเอสเอ็มอีแบงก์ ยอมรับว่าที่ผ่านมามีผู้ประกอบการที่ไม่ได้เดือดร้อนจริงเข้ามาขอสินเชื่อบ้าง แต่มีจำนวนไม่มากนัก เช่น มีบางรายเปิดร้านขายเสื้อผ้าสำเร็จรูป 3 ห้อง แต่พยายามจะยื่นเรื่องเพื่อขอสินเชื่อแยกออกเป็น 3 บัญชี หรือมีบางรายปิดกิจการไปก่อนที่มีการชุมนุมของกลุ่มคนเสื้อแดงแล้วก็มายื่นขอสินเชื่อ 
สำหรับผู้ประกอบการที่ต้องการยื่นขอสินเชื่อมากกว่า 1 ล้านบาท แต่ไม่เกิน 4 ล้านบาทนั้น ขณะนี้มีผู้ยื่นเรื่องเพื่อขอสินเชื่อบ้างแล้ว ซึ่งธนาคารได้ชี้แจงว่ากู้เงินมากกว่า 1 ล้านบาท จะต้องใช้หลักประกันในการขอสินเชื่อ เช่น บุคคลค้ำประกัน รวมถึงต้องขอนำรายชื่อเพื่อตรวจ สอบเครดิตบูโรประกอบด้วย